王鈐轄出示乃祖兩令公畫像求詩爲賦長句
作者：王之望
朝代：宋

paragraphs: 藝祖開基登九五，駕馭羣雄走龍虎。
五十餘年到章聖，將帥名臣猶接武。
王家再世蒙休光，父子繼踵仍騰驤。
我從諸孫見畫像，絕世風骨何堂堂。
隋國令公溫如玉，方口豐頤秀眉目。
典刑猶在想可知，骨肉都勻肥不俗。
小令公爲隋國兒，比之乃父加瓌奇。
凜然滿面英豪氣，猶有酣戰驍雄姿。
百年神雋今已矣，貌向丹青尚如此。
虎頭不用著三毫，燕頷須教飛萬里。
屹然立向廟堂間，可使邊人毛骨寒。
千載長存麒麟閣，當年肯著鵔鸃冠。
人物於今寧復有，奇龐誰是功名手。
麞頭鼠目休求官，歸作山中耦耕叟。